b'\n_START_ARTICLE_\nPlju\xc4\x8dni me\xc5\xa1i\xc4\x8dek\n_START_SECTION_\nAnatomija\n_START_PARAGRAPH_\nPlju\xc4\x8dni me\xc5\xa1i\xc4\x8dki se bo\xc4\x8dijo iz alveolarnih vre\xc4\x8dic, v katere se preko respiratornih bronhiolov in alveolarnih duktusov nadaljujejo kon\xc4\x8dni bronhioli. Me\xc5\xa1i\xc4\x8dki so osnovne gradbene enote plju\xc4\x8d, kjer poteka izmenjava plinov. Njihova stena je zelo pro\xc5\xbena._NEWLINE_Okoli vsakega me\xc5\xa1i\xc4\x8dka se spleta fino omre\xc5\xbeje kapilar, ki prekriva okoli 70\xc2\xa0% celotne povr\xc5\xa1ine me\xc5\xa1i\xc4\x8dka. Povpre\xc4\x8den me\xc5\xa1i\xc4\x8dek pri odraslem \xc4\x8dloveku meri v premeru 200 mikrometrov, med vdihom se pa raz\xc5\xa1iri._NEWLINE_V plju\xc4\x8dih je okoli 700 milijonov me\xc5\xa1i\xc4\x8dkov, ki dajejo povr\xc5\xa1ino 70 m\xc2\xb2.\n_START_SECTION_\nIzmenjava plinov\n_START_PARAGRAPH_\nKisik in ogljikov dioksid prehajata skozi alveolokapilarno membrano pasivno, s pomo\xc4\x8djo difuzije. Sila, ki omogo\xc4\x8da prehajanje plinov, je razlika med delnimi (parcialnimi) tlaki respiracijskih plinov v alveolnem zraku in me\xc5\xa1ani venski krvi na za\xc4\x8detku plju\xc4\x8dnih kapilar. Ko pride me\xc5\xa1ana venska kri v plju\xc4\x8dne kapilare, se za\xc4\x8dne izmenjava plinov med krvjo in zrakom v me\xc5\xa1i\xc4\x8dkih. Koli\xc4\x8dina plina, ki preide skozi alveolokapilarno membrano, je odvisna od velikosti gradienta tlaka, fizikalno kemijskih karakteristik opazovanega plina (topnost v ma\xc5\xa1\xc4\x8dobah, velikost plinskih molekul itn.), velikosti povr\xc5\xa1ine alveolokapilarne membrane, kakovost alveolokapilarne membrane (debelina, sestava), koli\xc4\x8dine hemoglobina v kapilarni krvi, ki je sposoben sodelovanja pri plinski izmenjavi, in velikosti pretoka krvi prek plju\xc4\x8dnih kapilar. Brez funkcionalnega hemoglobina bi bila izmenjava respiracijskih plinov med alveolnim zrakom in krvjo zelo nizka, saj se kisik in ogljikov dioksid le v majhnem delu raztapljata v krvi in vezava na hamoglobin je bistvena. Koncentracije plinov se med zrakom v me\xc5\xa1i\xc4\x8dkih in krvjo izredo hitro izena\xc4\x8dijo, tako da so prakti\xc4\x8dno \xc5\xbee na polovici plju\xc4\x8dne kapilare delni tlaki respiracijskih plinov v kapilarni krvi in alveolnem zraku enaki. Meja izena\xc4\x8ditve se pomika proti koncu kapilare, \xc4\x8de se pretok v plju\xc4\x8dni kapilari mo\xc4\x8dno pove\xc4\x8da. Iz alveolarnih kapilar se nato oksigenirana kri zliva v plju\xc4\x8dne vene, po katerih potuje do srca.'